BEC ส่ง 7 ละครดังขึ้นแพลตฟอร์ม VIU ออนแอร์ 3 ประเทศอาเซียน
BEC รุกตลาดละครเต็มสูบ ส่ง 7 เรื่องดังขึ้นแพลตฟอร์ม VIU ออนแอร์ 3 ประเทศอาเซียน
13 ต.ค. 2563

บริษัท บีอีซี เวิลด์ จำกัด (มหาชน) หรือ BEC เปิดเผยว่า ทางชิ่ง 3 นำละครยอดนิยมไปออกอากาศบนแพลตฟอร์ม VIU ภายใต้บริษัท PCCW Media Group สามารถรับชมเนื้อหาต่าง ๆ ผ่านทางอินเทอร์เน็ตในประเทศ มาเลเซีย, สิงคโปร์ และอินโดนีเซีย ถึง 7 เรื่อง ได้แก่ รากบุญ 2 (Evil Box), ผมอาถรรพ์ (Haunted Hair), เงินปากผี (The Ghost Money), เจ้าบ้านเจ้าเรือน (The Guardian), เพลิงพรางเทียน (Candle in the Sun), เขาวานให้หนูเป็นสายลับ (My Secret Bride) และ ตราบฟ้ามีตะวัน (My Forever Sunshine) โดยข้อตกลงครั้งนี้ เป็นการทำงานร่วมกับ บริษัท เจเคเอ็น โกลบอลมีเดีย จำกัด (มหาชน) หรือ JKN ที่เป็นตัวแทนช่อง 3 ในการเจรจาครั้งนี้
โดยการนำละครทั้ง 7 เรื่อง ไปเผยแพร่บนอินเตอร์เน็ตทางแพลตฟอร์ม VIU ในครั้งนี้ จะมี 4 เรื่อง ที่เป็นละครแนวสยองขวัญ ได้แก่ รากบุญ 2, ผมอาถรรพ์, เงินปากผี และ เจ้าบ้านเจ้าเรือน โดยจะสตรีมมิ่งในเดือน ตุลาคม 2563 นำออกอากาศที่ประเทศ มาเลเซีย, อินโดนีเซีย และถือเป็นครั้งแรกของการขายละครในรูปแบบแพคเกจละครแนวสยองขวัญที่ช่อง 3 ได้จำหน่ายลิขสิทธิ์ไปในต่างประเทศ เพื่อให้เข้ากับธีมฮาโลวีน ที่ VIU ได้จัดขึ้น ส่วนอีก 3 เรื่อง ได้แก่ เพลิงพรางเทียน, เขาวานให้หนูเป็นสายลับ และ “ตราบฟ้ามีตะวัน” ออกอากาศในประเทศ มาเลเซีย, อินโดนีเซีย และ สิงคโปร์
ด้านนายสุรินทร์ กฤตยาพงศ์พันธุ์ กรรมการผู้อำนวยการสายธุรกิจโทรทัศน์ สถานีโทรทัศน์ไทยทีวีสีช่อง 3 กล่าวว่า “ผมรู้สึกยินดีที่ละครช่อง 3 ได้รับความนิยมมากขึ้นในตลาดต่างประเทศ รวมถึงนักแสดงของเราก็มีชื่อเสียงมากขึ้นในหลายประเทศ ผมหวังว่าละครช่อง 3 จะขยายตัวกว้างขึ้นไปสู่ตลาดใหม่ ๆ และได้รับความสนใจไปทั่วโลก สำหรับละคร ทั้ง 7 เรื่อง ที่นำไปขึ้นสตรีมมิ่งทาง VIU ก็ล้วนมีเนื้อหาสนุกเข้มข้นทั้งสิ้น ซึ่งดีลนี้เกิดขึ้นได้จากความร่วมมือกันของช่อง 3 และ บริษัท เจเคเอ็น ซึ่งเป็นพันธมิตรที่ดีของเราเสมอมา”
สำหรับละคร “ตราบฟ้ามีตะวัน” เป็นละครใหม่ของช่อง 3 ที่มีความพิเศษเพราะจะเป็นการออกอากาศในรูปแบบคู่ขนาน  (simulcast) พร้อมกับประเทศไทย โดยเฉพาะเรื่องนี้เป็นการโคจรมาเจอกันในบท พระ-นาง ครั้งแรก ระหว่าง หมาก-ปริญ สุภารัตน์ และ เก้า-สุภัสสรา ธนชาต เป็นเรื่องราวของสองหนุ่มสาวที่บังเอิญต้องมาอยู่บ้านเดียวกัน และบังเอิญต้องเกลียดกัน เมื่อทั้งคู่จากกันไปถึง 4 ปี การกลับมาเจอกันอีกครั้งทุกอย่างจะจบลงอย่างไร ร่วมด้วยนักแสดงมากฝีมือ อาทิ ปั้นจั่น ปรมะ, หลิงหลิง ศิริลักษณ์, แจ๊ค แฟนฉัน, ฟรอยด์ ณัฏฐพงษ์, แหม่ม จินตหรา, ดุ๊ก ภาณุเดชฯ ผลงานการผลิตโดย บริษัท โซนิกซ์ บูม 2013 จำกัด
ทั้งนี้ การนำละครขึ้นสตรีมมิ่งออนไลน์ทางแพลตฟอร์ม VIU ครั้งนี้ ถือเป็นความร่วมมือที่จะเปิดกว้างให้ละครไทยเป็นที่รู้จักมากขึ้นในต่างประเทศ รวมถึงเป็นการส่งเสริมและประชาสัมพันธ์ให้ประเทศไทย เป็นที่รู้จักในระดับโลกมากขึ้นอีกด้วยเช่นกัน​​
